《和东坡惠州梅花三叠 其三》
宋代·方一夔

白鹤峰头荔子村，谁唤东坡半死魂。作诗恼花太愁绝，云月黯黯天昏昏。

欲教绮语洗蛮瘴，不使冠服栖丘园。海山淮水隔万里，十年契阔陈寒温。

老仙不食烟火味，晓随鸦餐旸谷暾。此花亦解慰流落，如在玉堂西掖门。

自从三叠振绝响，澹然相对俱忘言。我来戏谱不调曲，时有问字争芳樽。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。